## Odluka Ustavnog suda Republike Hrvatske broj: U-IIIA-1016/2005 od 9. listopada 2008.

### NN 127/2008 (3.11.2008.), Odluka Ustavnog suda Republike Hrvatske broj: U-IIIA-1016/2005 od 9. listopada 2008.

3659

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Agata Račan, predsjednica Vijeća, te suci Marko Babić, Mario Jelušić, Ivan Matija, Željko Potočnjak i Duška Šarin, članovi Vijeća, odlučujući o ustavnoj tužbi koju je podnijela G. D. iz T., na sjednici održanoj 9. listopada 2008. godine, jednoglasno je donio

ODLUKU

I. Ustavna tužba se usvaja.

II. Općinski sud u Šibeniku dužan je donijeti odluku u predmetu koji se vodi pred tim sudom pod poslovnim brojem: O-449/08 (raniji broj: O-1016/93) u najkraćem mogućem roku, ali ne duljem od tri (3) mjeseca, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst) podnositeljici ustavne tužbe G. D. iz T., Š. 4, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 41/01. – pročišćeni tekst), u iznosu od 20.000,00 kuna.

IV. Naknada iz točke III. izreke ove odluke bit će isplaćena iz državnog proračuna u roku od tri mjeseca, od dana podnošenja zahtjeva podnositeljice Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) podnositeljica je 2. ožujka 2005. godine podnijela ustavnu tužbu smatrajući da joj je dugotrajnošću ostavinskog postupka koji se vodi pred Općinskim sudom u Šibeniku pod brojem: O-1016/93, povrijeđeno ustavno pravo na suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Dana 20. prosinca 1993. Općinski sud u Šibeniku zaprimio je smrtovnicu za pok. K. D.

U razdoblju do 5. studenoga 1997. Općinski sud u Šibeniku je održao dva ročišta i donio rješenje o nasljeđivanju broj: O-1016/93 od 10. kolovoza 1994.

Rješenje o nasljeđivanju otpremljeno je nasljednicima 31. kolovoza 1994.

Dana 7. prosinca 1994. Općinski sud u Šibeniku zaprimio je žalbu nasljednika A. D. protiv rješenja o nasljeđivanju.

Dopisom od 25. siječnja 1995. Ministarstvo pravosuđa Republike Hrvatske obavijestilo je Općinski sud u Šibeniku da je rješenje o nasljeđivanju dostavljeno nasljednicama koje imaju prebivalište u inozemstvu (Bosni i Hercegovini te Australiji).

Dana 28. listopada 2005. žalba A. D. protiv rješenja o nasljeđivanju otpremljena je diplomatskim putem nasljednicama koje imaju prebivalište u Bosni i Hercegovini i Australiji.

Dopisom od 20. veljače 2006. Ministarstvo pravosuđa Republike Hrvatske obavijestilo je Općinski sud u Šibeniku da pismeno nije bilo moguće uručiti M. B. iz S. zbog nepoznate adrese njezinog boravišta.

Dopisom od 21. ožujka 2006. Općinski sud u Šibeniku pozvao je nasljednicu I. D. iz T. da obavijesti sud o adresi M. B.

Dana 23. travnja 2007. ponovno je otpremljena žalba nasljednici M. B.

Dana 28. travnja 2008. spis je dostavljen Županijskom sudu u Šibeniku radi odlučivanja o žalbi protiv rješenja o nasljeđivanju.

Rješenjem Županijskog suda u Šibeniku broj: Gž-469/08 od 5. svibnja 2008., ukinuto je rješenje o nasljeđivanju i predmet vraćen prvostupanjskom sudu na ponovni postupak.

Općinski sud u Šibeniku zaprimio je spis 9. lipnja 2008.

Postupak pred prvostupanjskim sudom nastavljen je pod brojem: O-449/08.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne su odredbe članka 29. stavka 1. Ustava Republike Hrvatske i članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Ostavinski postupak iza pok. K. D. započeo je pred Općinskim sudom u Šibeniku 20. prosinca 1993.

Duljina postupka uzima se u obzir od 5. studenoga 1997. kad je Zakonom o potvrđivanju stupila na snagu, u odnosu na Republiku Hrvatsku, Konvencija za zaštitu ljudskih prava i temeljnih sloboda i Protokoli broj 1, 4, 6, 7 i 11 uz Konvenciju za zaštitu ljudskih prava i temeljnih sloboda (»Narodne novine – Međunarodni ugovori« broj 18/97., 6/99. – pročišćeni tekst, 8/99. – ispravak; u daljnjem tekstu: Konvencija). Protokol broj 12 na snazi je u odnosu na Republiku Hrvatsku od 1. travnja 2005. (Zakon o potvrđivanju Protokola broj 12 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori« broj 14/02. i Objava o stupanju na snagu Protokola broj 12 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori«broj 9/05.), a Protokol broj 13 od 1. srpnja 2003. (Zakon o potvrđivanju Protokola broj 13 uz Konvenciju za zaštitu ljudskih prava i temeljnih sloboda, o ukidanju smrtne kazne u svim okolnostima, »Narodne novine – Međunarodni ugovori« broj 14/02. i Objava o stupanju na snagu Protokola broj 13 uz Konvenciju za zaštitu ljudskih prava i temeljnih sloboda, »Narodne novine – Međunarodni ugovori« broj 13/03.).

U članku 6. stavku 1. Konvencije jamči se svakome pravo da radi utvrđivanja njegovih prava i obveza građanske naravi ili u slučaju podizanja optužnice za kazneno djelo protiv njega zakonom ustanovljeni neovisni i nepristrani sud u razumnom roku ispita njegov slučaj.

Ustavna tužba podnesena je 2. ožujka 2005., a do tog dana postupak nije pravomoćno okončan, pa Ustavni sud utvrđuje da je do dana podnošenja ustavne tužbe postupak trajao ukupno jedanaest (11) godina, dva (2) mjeseca i devet (9) dana, a od dana stupanja na snagu Konvencije do dana podnošenja ustavne tužbe postupak je trajao sedam (7) godina, tri (3) mjeseca i dvadeset četiri (24) dana.

4.2. POSTUPANJE NADLEŽNOG SUDA

Ustavni sud je utvrdio da je u razmatranom, pravno relevantnom razdoblju Općinski sud u Šibeniku isključivo poduzimao radnje u vezi s dostavom rješenja o nasljeđivanju i žalbe jednog od nasljednika protiv rješenja o nasljeđivanju ostalim nasljednicima. Razdoblje potpune neaktivnosti Općinskog suda u Šibeniku trajalo je od 25. siječnja 1995. do 28. listopada 2005., tj. deset (10) godina, devet (9) mjeseci i dva (2) dana.

Jedno od osnovnih načela ostavinskog postupka, načelo ekonomičnosti, izraženo je u odredbama članka 175. stavka 1. Zakona o nasljeđivanju (»Narodne novine« broj 52/71., 47/78. i 56/00.) i članka 180. stavka 1. Zakona o nasljeđivanju (»Narodne novine« broj 48/03. i 163/03.). Prema tim odredbama sud će tijekom cijelog postupka paziti da prava stranaka budu što prije utvrđena i osigurana.

Polazeći od navedenih zakonskih odredaba, sud prvog stupnja je morao voditi računa o obvezi hitnog postupanja u konkretnom predmetu.

4.3. PONAŠANJE PODNOSITELJICE USTAVNE TUŽBE
(NASLJEDNICE U OSTAVINSKOM POSTUPKU)

Podnositeljica ustavne tužbe, kao nasljednica u ostavinskom postupku, nije pridonijela duljini postupka

4.4. SLOŽENOST SUDSKOG PREDMETA

Relativnu složenost konkretnog predmeta Sud nalazi u činjenici da troje nasljednika ima prebivalište u inozemstvu, a što zahtijeva dostavu pismena diplomatskim putem. Međutim, navedena okolnost ne može opravdati ukupnu duljinu postupka preko četrnaest godina (a koji još uvijek nije okončan).

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio u trajanju od sedam godina, tri mjeseca i dvadeset i četiri dana, te da je još u tijeku. Imajući u vidu ukupno trajanje postupka, razdoblje potpune neaktivnosti Općinskog suda u Šibeniku te okolnost da postupak nije pravomoćno okončan, Ustavni sud ocjenjuje da je povrijeđeno ustavno pravo podnositeljice na suđenje u razumnom roku, zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta uz istodobno uvažavanje ukupnih gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se na odredbama članka 29. Ustavnog zakona.

8. Predsjednik Općinskog suda u Šibeniku dužan je dostaviti Ustavnom sudu pisanu obavijest o datumima donošenja i otpreme odluke u roku osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-1016/2005

Zagreb, 9. listopada 2008.

USTAVNI SUD REPUBLIKE HRVATSKE

Predsjednica Vijeća
Agata Račan, v. r.

Odluka, NN 127/2008-3659